[{"text_idx": "#000000", "text": "Lawnsiad ape\u0302l cyllid torfol Beics Antur"}, {"text_idx": "#000001", "text": "Mae paratoadau\u2019n parhau ar gyfer canolfan beicio a llesiant cynhwysol ar safle hanesyddol Porth yr Aur yng nghanol tref Caernarfon, gyda chynllun cyllid torfol wedi cychwyn."}, {"text_idx": "#000002", "text": "Mae Beics Antur yn rhan o deulu Antur Waunfawr, menter gymdeithasol sy\u2019n darparu gwaith a hyfforddiant i oedolion ag anableddau dysgu yn eu cymunedau. Roedd yr hen siop wedi\u2019i lleoli ar y Cei Lechi yng Nghaernarfon ond prynodd Antur Waunfawr yr Iard ar safle Porth yr Aur ym mis Tachwedd 2017 gyda cynlluniau i ddatblygu ac ehangu\u2019r busnes."}, {"text_idx": "#000003", "text": "Yn ogystal a llogi, gwerthu a gwasanaethu beics, bydd Beics Antur yn darparu cyfleoedd iechyd a llesiant unigryw i unigolion ag anableddau. Bydd yn gweithredu fel canolbwynt llesiant i\u2019r gymuned leol, gydag ystafell weithgareddau pwrpasol ar gael i\u2019w llogi ar y llawr cyntaf, cyfleusterau hygyrch, yn ogystal ag ystafell synhwyraidd sy\u2019n addas ar gyfer unigolion ag anableddau dysgu neu nam ar y synhwyrau."}, {"text_idx": "#000004", "text": "Ym mis Ionawr 2019, penodwyd Donald Insall Associates yn benseiri ar gyfer y prosiect, ac ers hynny fe basiwyd caniata\u0302d cynllunio ar gyfer y datblygiad. Mae\u2019r dogfennau tendro ar gyfer gwaith adeiladu allan efo\u2019r darpar gontractwyr, a bydd contractwyr wedi eu penodi erbyn mis Tachwedd, gyda\u2019r gwaith adeiladu yn cychwyn yn fuan wedyn. Yn ystod y cyfnod adeiladu, bydd busnes Beics Antur yn symud dros dro i\u2019r Warws Werdd, sef busnes ail-ddefnyddio dodrefn a dillad Antur Waunfawr ar Stad Ddiwydiannol Cibyn, Caernarfon."}, {"text_idx": "#000005", "text": "Dros y ddwy flynedd ddiwethaf, mae Antur Waunfawr wedi llwyddo i sicrhau \u00a3465,964 o arian grant ar gyfer y prosiect, ac mae codi arian yn parhau gydag ymgyrch cyllid torfol yn cael ei lansio mis yma."}, {"text_idx": "#000006", "text": "Dywedodd Menna Jones, prif weithredwraig Antur Waunfawr: \u201cMae hwn yn brosiect cyffrous iawn i\u2019r Antur; bydd y safle\u2019n agored i bawb a bydd yn ganolfan ar gyfer darpariaeth Antur Waunfawr yn y dref. Rydym yn rhagweld y bydd y prosiect yn arwain at bum lleoliad gwaith newydd i unigolion ag anableddau, yn ogystal a\u0302 swyddi ychwanegol a darparu cyfleoedd gwirfoddoli a phrofiad gwaith newydd yn y dref."}, {"text_idx": "#000007", "text": "\u201cRydym wedi bod mewn trafodaethau gyda llawer o bobl a sefydliadau lleol yngly\u0302n a\u0302 sut gallwn weithio gyda\u2019n gilydd er budd y gymuned, gan ddarparu gofod hygyrch, pwrpasol ar gyfer grwpiau cymunedol a dosbarthiadau, yn cynnwys grwpiau ieuenctid, dosbarthiadau ffitrwydd a grwpiau mam a\u2019i phlentyn."}, {"text_idx": "#000008", "text": "\u201cRydym wedi lansio ymgyrch Crowdfunder mis yma, ac yn apelio am gefnogaeth pobl a busnesau lleol i\u2019n helpu i gyrraedd ein targedau codi arian a darparu\u2019r ased gwerthfawr yma i\u2019r dref.\u201d"}]